211 Luna

Luna habet quedam in apparencia tantum, quedam in apparencia et existencia. In apparencia quidem habet tria. Nam cum sit magna apparet esse parua, Gen. 1[:16]: *Fecit Deus duo luminaria magna*. Sic vir humilis magnus est merito sed modicus sine reputacione, Apo. 3[:8]: *Ecce dedi coram te ostium apertum, quod nemo potest claudere: quia modicam habes virtutem*. Glossa, id est, humilitate. Ideo Eccli. 3[:20]: *Quanto magnus es, humilia te in omnibus*.

¶ Secundo, inspecta collater aliter videtur ab incedentibus incedere, Psal. [8:4]: *Videbo cælos tuos, opera digitorum tuorum, lunam et stellas quæ tu [fundasti]*. Sic sapiens cum sapientia ambulat et operatur secundum regimen sapientie, quasi, Da mihi sapientiam de celis.

Tercio, convicta soli magis est illuminata et tamen videtur a nobis quasi non esse, Eccli. 42[:16; 43:8], luna *crescens* est *mirabiliter* *in consummatione.* Sic dilectus Dei quanto magis coniungitur Deo per caritatem plus abscondit se a luce mundi. Secundum illud Jac. 4[:4]: *Amicitia hujus mundi inimica est* Deo. Psal. [54:8]: *Ecce elongavi fugiens, et mansi in solitudine*. Hec autem luna propter quedam signat iustum; propter quedam signat peccatore; propter quedam mundi fortunam.

¶ Nam luna habet lumen debilibus oculis comproportinale, sic fidelis habet lucem fidei dirigentem in tenebris huius vite, Jer. 31[:35]: *Hæc dicit Dominus qui dat solem*, id est, Christum, *in lumine diei*, scilicet, glorie, *lunæ et stellarum,* id est, fidem et alias virtutes, *in* lucem *noctis*. Job 29[:3]: *Ad* lucem *ejus ambulabam in tenebris*. Sed heu quia dicitur Matt. 24[:29]: *Luna non dabit* splendorem, sicut nec candela extincta, quia fides sine operibus mortua est.

Item, luna habet lumen de nocte laborantibus delectabile, sic iustus habet lumen spei confortans ex mercede, Eccli. 43[:7]: *A luna*, scilicet, spei, *signum diei festi*, scilicet, glorie, quia spes est circa expectacio future beatitudinis, Rom. 12[:12]: *Spe gaudentes.*

Item, luna habet virtutem in augmentum aquarum et medullarum in sui augmento, sic iustus per caritatem et compassionis plenitudinem, Eccli. 50[:6]: *Quasi stella matutina in medio nebulæ*. Quantum ad austeritatem penitencie et quasi luna plena in di, quantum ad humilitatem misericordie et quasi sol refulget quantum ad doctrinam sapientie, Tob. 4[:8]: Quantum potes esse *misericors*.

Item, luna habet efficaciam in generacione nascencium, sic homo sanctus vtilis est ad conuertendum peccatores et ad diffundendum bonum exemplum, Deut. 33[:13]: *De pomis fructuum solis ac lunæ*, que scilicet gignit color soli et humor luno, 1 Cor. 4[:15]: *In Christo Jesu per Evangelium ego vos genui*, scilicet spiritualiter. Et 1 Cor. 15[:41]: *Alia* est *claritas solis*, id est Christi, *alia lunæ*, beate Marie, *alia stellarum*, id est, sanctorum.

Item, luna propter aliqua designat peccatorem. Primo propter mutabilitatem et instabilitatem et hoc potissime in recidiuantibus, Eccli. 27[:12]: *Homo* sapiens *in sapientia manet sicut sol* clarus scilicet, in aspectu feruens, in affectu fructificans, in virtute stabilis, in luce uel sic altus per contemplacionem, clarus per discrecionem, spericus per paupertatem, quo in modico tangit terram vniformis per concordiam, agilis per obedienciam, *sed stultus ut luna mutatur.* Quia modo cornuta /f.63va/ per superbiam, modo diminuta per luxuriam, modo rotunda per auariciam quia minis capax, modo plena per gulam. Vnde dicit Isidorus libro 12, c. 2, quod simie in noua luna exultant, sed post mediam lunam tristantur. Sic multi in suis primordiis bene operantur et cum deuocione, sed paulatime tepescunt. Cum tamen ex visu magis debent proficere et delectari iuxta illud uulgare dictum: actiores in principio si auguntur in fine.

¶ Item, secundo, luna designat peccatorem propter eclipsacionem que contingit in plenilunnio et hoc quo ad auaros in quibus interposito terre impedit solis illuminacionem, Ysai. 13[:10]: *Luna non splendebit in lumine suo*. Jer. 5[:25]: *Peccata vestra prohibuerunt* bona *a vobis.*

Tercio, propter finalem confusionem et hoc quo ad penitentes, Ysai. 24[:23]: *Erubescet luna*, quo ad minores, *et confundetur sol*, quo ad maiores, et regnabit *Dominus*. Psal. [30:18]: *Erubescant impii, et deducantur in infernum*.

Item, luna propter aliqua designat mundi fortunam. Nam legimus [Job 31:26]: *lunam incedentem clare*, id est, prosperitatem apparentem sed parum durantem, Job 31[:26]: *Si* videbam, ambiendo oculis cordis, *solem cum fulgeret*, id est, prosperitatem in deliciis et honoribus, *et lunam incedentem clare*, id est, prosperitatem in diuiciis, quasi dicens, si hoc volui malo mihi accidit.

¶ Item, legimus lunam vrentem de nocte, Job 25[:5] in quo aduersitas notatur que tamen perferenda est, Psal. [120:6]: *Per diem sol non uret te*, id est elacio in prosperis, *neque luna per noctem*, id est, depressio in adversis et hoc quia Dominus custodit te.

Item, legimus lunam positam sub pede, Apo. 12[:1]: *Mulier amicta sole, et luna sub (pedibus ejus).* Vbi notatur voluntria paupertas subpeditans temporalem substanciam proper Christum. Dicitur etiam de luna quod habet in se virum oneratum spinis, sic Maria portat Christum penitencionibus.